"In teenstelling met die inhoud van artikel 11 van die grondwet dat elke mens die reg op lewe het, bepaal die sesde gebod: Jy mag nie doodslaan nie... Wanneer die owerheid egter die doodstraf afskaf en ook nie meer sy wetsgehoorsame burgers beskerm nie, het hy sy plig versaak, het sy swaard stomp geword en het die burgers die reg tot verset teen so 'n regime."
Na aanleiding van die onlangse onmenslike verkragting en moord in Bredasdorp het die doodstraf weer eens die onderwerp van bespreking geword. Maar die ANC-minister Lulu Xingwana het gister buiter die hof in Bredasdorp onomwonde verklaar dat die doodstraf nie teruggebring sal word nie aangesien dit glo teen die regte van mense diskrimineer. Klaarblyklik is net die regte van die misdadiger hier van belang en tel geen regte van slagoffers van verkragting, moord en wreedaardige verminking nie. Die ANC-minister meen ook dat lewenslange gevangenisstraf genoegsame straf vir sulke barbaarse dade is.
Voorspelbaar en ook tipies van die liberalisme en die sekulêre humanisme, word lewenslange gevangenisstraf beskou as 'n mensliewender soort straf as die doodsvonnis. Of lewenslange gevangenisstraf in die oorvol en sindikaatbeheerde Suid-Afrikaanse tronke werklik mensliewender as die doodstraf is, is egter 'n debatteerbare punt.